El Departament de Política Territorial i Obres Públiques participa en el Projecte PAYS.MED.URBAN, iniciat l'abril de 2009 com a capitalització de la xarxa col·laborativa i dels bons resultats assolits en el Projecte PAYS.DOC, centrat en les bones pràctiques en el paisatge, que Catalunya i dotze regions mediterrànies més havien desenvolupat entre els anys 2004 i 2008.
En el Projecte PAYS.MED.URBAN, que s'inscriu dins el Programa MED, hi participen quinze regions mediterrànies, pertanyents a quatre estats europeus (Itàlia, Espanya, Portugal i Grècia), així com la RECEP (European Network of Local and Regional Authorities for the Implementation of the European Landscape Convention), com a soci observador.
El Projecte conclourà l'octubre de 2011.
N'és cap de files Andalusia, i en formen el Secretariat Tècnic Catalunya, Andalusia, Múrcia, l'Emília-Romanya i l'Úmbria.
La temàtica central del Projecte és la qualitat del paisatge com a element clau en la sostenibilitat i competitivitat de les àrees urbanes mediterrànies, amb la finalitat de posar de manifest que –juntament amb els valors naturals, ecològics i historicoculturals– el paisatge pot ser un recurs potent per millorar el desenvolupament econòmic, la competitivitat i la capacitat d'atraure activitats relacionades amb els sectors econòmics tradicionals i emergents.
Conceptualment, en el marc del projecte PAYS.MED.URBAN, el paisatge és considerat un capital territorial no deslocalitzable, la qualitat del qual resulta fonamental per al desenvolupament sostenible i la qualitat de vida de les persones.
El Projecte es basa en el desenvolupament d'unes línies d'acció, sobre les quals es treballa a través de trobades presencials (secretariats tècnics i comitès de pilotatge) i, especialment, mitjançant intercanvis telemàtics.
Aquestes línies d'acció es poden agrupar en dues modalitats:
A. Continuïtat de les accions del projecte PAYS.DOC:
Definir estratègies comunes per dinamitzar els actors locals en els processos de valoració del paisatge;
Proporcionar als actors criteris i instruments pràctics per a la presa de decisions pel que fa al paisatge;
Crear un banc de dades amb experiències exemplars, útils i reproduïbles.
D'acord amb el programa de treball d'aquesta línia d'acció, durant el mes de novembre s'han organitzat seminaris paral·lels sobre sensibilització en cadascuna de les regions del Projecte.
A Catalunya el seminari es va dur a terme en col·laboració amb l'Institut d'Estudis Territorials, el 3 de novembre de 2010, a les instal·lacions de la Universitat Pompeu Fabra.
L'anàlisi de les experiències de sensibilització aportades per cada regió i dels resultats dels seminaris ha de permetre, al final del Projecte, treure conclusions rellevants per definir un marc comú orientat a impulsar i aplicar accions de sensibilització.
A mode de conclusió es poden fer dues consideracions importants: d'una banda, el treball col·laboratiu en el marc de les regions mediterrànies es manifesta especialment útil en l'àmbit de la protecció, la gestió i l'ordenació del paisatge, atès que, en general, les regions disposen d'àmplies competències en aquesta matèria (en el cas de l'Estat Espanyol, disposen de plena autonomia al respecte); d'altra banda, la innovació és un component essencial d'algunes de les línies d'acció del Projecte (línies guia, accions pilot, sensibilització), que es basen en el desenvolupament de conceptes i instruments nous, amb caràcter experimental, que han de permetre avançar en l'assoliment de les mesures i accions establertes pel Conveni europeu del paisatge, a la qual cosa s'han compromès els països que l'han ratificat.
Redactat per: Marga Torre, Xavier Huguet i Júlia Rubert
Per saber-ne més: Xavier Huguet i Júlia Rubert